פרק שלישי: על מחלות הנפש

בפרק זה, הרמב"ם שוב עורך הקבלה בין בריאות ומחלה בגוף לבריאות ומחלה בנפש:

מהי בריאות ומחלה בנפש?

לפי "הקדמונים" (הפילוסופים היוונים, בייחוד אריסטו), לנפש יש מצב של בריאות ומצב של חולי, כשם לגוף יש מצב של בריאות וחולי. כך מגדיר הרמב"ם בריאות וחולי של הנפש:

**בריאות הנפש**: באמצעות תכונות הנפש ותכונות חלקיה האדם עושה "מעשים טובים, מעשי חסד ומעשים נאים".

**מחלת הנפש**: באמצעות תכונות הנפש ותכונות חלקיה האדם עושה מעשים רעים ומעשים מגונים.

הקבלה בין מחלת גוף ומחלת נפש

|  |  |  |
| --- | --- | --- |
|  | **מחלת הגוף** | **מחלת הנפש** |
| מהם התסמינים (הסימפטומים) של המחלה? | חולה הגוף מאבד את חוש הטעם נוטה לבלבל בין טעמים ובין מה שראוי ולא ראוי לגוף מבחינה רפואית. למשל, יש לו תאווה גדולה דווקא לדברים חריפים מאוד, שאינם בריאים לגוף, שבד"כ האדם הבריא סולד מהם | חולה הנפש הוא "הרשע", אשר איבד את יכולת ההבחנה בין מעשים טובים מעשים רעים. מפני שאיבד את כושר השיפוט שלו, הוא מדמה שהמעשים הרעים הם טובים, ולהפך. לכן, הוא שואף תמיד ל"מעשי עוול" |
| למי נפנה כדי לרפא את המחלה? | חולה הגוף פונה לרופא. הוא המומחה לגוף שיכול לתת לו עצות ממה להימנע ומה לעשות. הרופא אף נותן לחולה תרופות שאינן טעימות או נעימות לעיכול, אך הן מחזירות לו את בריאותו ובסופו של דבר החולה שוב יכול להבחין מאכל שטוב לגופו ומאכל שרע לגופו | חולה הנפש פונה לחכם (הכוונה בחכם- לחז"ל, יוצרי מסכת אבות). החכם אוסר עליו לעשות את אותם מעשים רעים שהוא חושב שהם טובים וינחה אותו בהוראות התנהגות שישפיעו על תכונות הנפש שלו |

הרמב"ם מבחין בין כמה סוגים של חולי נפש

1. **חולי נפש שאינם מודעים למחלתם**- אנשים אלה "אינם מרגישים במחלתם או מדמים שהיא בריאות". לדוגמא, אדם שמכור לסמים וגונב כדי לקנות עוד סמים, אך אינו רוצה להפסיק ולא מוצא בכך דבר רע. אדם זה, אומר הרמב"ם, ההולך בעקבות הנאותיו ואינו דואג לריפוי- ימות בסוף.

2. **חולי נפש המודעים למחלתם, אך אינם רוצים להתרפא**- אנשים אלה יודעים כי הם הולכים בדרך הרעה ובכל זאת בוחרים שלא לפנות לטוב. למשל, אדם העוסק בהימורים ויודע שהוא כבר מפסיד את כל הונו, את ביתו ומשפחתו, ובכל זאת לא יכול לעמוד בפיתוי- ומהמר.

הרמב"ם מביא פסוקים מהתנ"ך, המבטאים, לדעתו את דמותם של חולי נפש אלה:

1. **חולה שאינו מודע למחלתו:** *"דרך רשעים כאפלה, לא ידעו במה נכשלו"* (משלי).

2. **חולה שמודע למחלתו אך אינו רוצה להתרפא:** "כי בשרירות ליבי אלך"- אלך בשרירות ליבי, אומר הרמב"ם, כדי להרוות את הצמא. החולה הממשיך לעשות מעשים רעים הוא כמו אדם השותה כדי להרוות את מצאונו, אך מכיוון שהוא שותה דברים מזיקים- הוא רק נהיה צמא עוד יותר.